酬薛舍人萬年宮晚景寓直懷友
作者：上官儀
朝代：唐

paragraphs: 奕奕九成臺，窈窕絕塵埃。
蒼蒼萬年樹，玲瓏下冥霧。
池色搖晚空，巖花歛餘煦。
清切丹禁靜，浩蕩文河注。
留連窮勝託，夙期暌善謔。
東望安仁省，西臨子雲閣。
長嘯披煙霞，高步尋蘭若。
金狄掩通門，雕鞍歸騎喧。
燕姝對明月，荆豔促芳尊。
別有青山路，策杖訪王孫。